**Н А Ц Р Т**

На основу члана 37. став 1. тачка 7) Статута Града Ниша ("Службени лист Града Ниша", бр.88/2008 и 143/2016), а у вези Закључка Владе Републике Србије 05 бр. 023-5096/2015 од 14. маја 2015. године и 05 бр. 023-8329/2015 од 6. августа 2015. године, Скупштина Града Ниша на седници одржаној \_\_\_ . \_\_\_ .2018. године, доноси

**О Д Л У К У**

**О ОТПИСУ ДУГА СУБЈЕКТУ ПРИВАТИЗАЦИЈЕ**

**АКЦИОНАРСКОМ ДРУШТВУ „ИНДУСТРИЈА ОБУЋЕ“ БЕОГРАД**

**Члан 1.**

Отписује се дуг Акционарског друштва "Индустрија обуће" Београд према Граду Нишу за неизмирена потраживања доспела закључно са 31.12.2015. године, по основу закупа пословног простора у Нишу, Ул. Обреновићева бр. 124 површине 67,50 м2, у периоду од 22. јануара 2007. до 5. децембра 2011. године и у Ул. цара Душана бр. 26, површине 40,50 м2 у периоду од 14. децембра 2009. године до 30. априла 2014. године, у укупном износу главног дуга од 5.229,942,88 динара, као и припадајуће камате и остала споредна давања.

Отпис дуга из претходног става врши се сходно Закључку Владе Републике Србије 05 бр.023-5096/2015 од 14. маја 2015. године и 05 бр.023-8329/2015 од 6. августа 2015. године, а због продаје капитала субјекта приватизације.

**Члан 2.**

Град Ниш јесагласан да ће се евентуално друга дуговања Акционарског друштва "Индустрија обуће" Београд према Граду Нишу настала закључно са 31.12.2015. године, која нису обухваћена овом одлуком, а утврде се накнадно, такође отписати.

**Члан 3.**

Ову одлука ступа на снагу осмог дана од дана објављивања у "Службеном листу Града Ниша".

Број:\_\_\_\_\_\_\_\_\_

У Нишу, дана \_\_\_\_\_\_\_\_2018.године

**СКУПШТИНА ГРАДА НИША**

 **ПРЕДСЕДНИК**

 Мр Раде Рајковић

О б р а з л о ж е њ е

 Правни основ за доношење ове одлуке садржан је у члану 37. став 1. тачка 7) Статута Града Ниша ("Службени лист Града Ниша", бр.88/200/ и 143/2016) и Закључку Владе Републике Србије 05 бр. 023-5096/2015 од 14. маја 2015. године и 05 бр. 023-8329/2015 од 6. августа 2015. године.

 Чланом 76. став 1. Закона о приватизацији ("Службени гласник Републике Србије", бр. 83/2014, 46/2015, 112/2015 и 20/2016 – аутентично тумачење) прописано је да Влада може да донесе одлуку да државни повериоци субјекта приватизације отпишу дуг са стањем на дан 31. децембар последње пословне године према субјекту приватизације који послује у целини или већинским друштвеним или јавним капиталом.

 Влада Републике Србије је у складу са чланом 76. став 1. Закона о приватизацији донела Закључак 05 бр. 023-5096/2015 од 14. маја 2015. године и 05 бр. 023-8329/2015 од 6. августа 2015. године, по којима су државни повериоци дужни да субјекту приватизације Акционарском друштву "Индустрија обуће" Београд отпише дуг са стањем на дан 31. децембар последње пословне године, ако се у поступку приватизације прода капитал субјекта приватизације.

 Условни отпис дуга је мера за припрему и растерећење обавеза субјеката приватизације којом се државни повериоци субјекта приватизације обавезују да отпишу дуг са стањем на дан 31. децембар последње пословне године према субјекту приватизације који послује у целини или већинским друштвеним или јавним капиталом. Отпис дуга је пуноважан уколико је продат капитал субјекта приватизације. Према Закону о приватизацији државни повериоци су: јавно предузеће, Пореска управа, Републички фонд за пензијско и инвалидско осигурање, Републички фонд за здравствено осигурање, Републичка дирекција за робне резерве, Фонд за развој Републике Србије и други републички органи и организације, укључујући и Аутономну покрајину Војводину и јединице локалне самоуправе.

 Акционарско друштво "Индустрија обуће" Београд обратило се Граду Нишу са захтевом за отпис дуга на дан 31.12.2015. године сагласно одреби члана 76. став 1. Закона о приватизацији и Закључку Владе Републике Србије због продаје капитала субјекта приватизације.

 Уз захтев су доставили Уговор о продаји друштвеног капитала Акционарског друштва "Индустрија обуће" Београд који је закључен 27. јуна 2016. године, између Министарства привреде Републике Србије и Београдске обуће УНО ДОО Београд и потврду Министарства привреде, бр. 401-00-02648/01/2016-05 од 12. септембра 2016. године, о измиреној купопродајној цени у целости, а Министарство привреде је доставило доказе о извршеној уплати продајне цене у целости (извод бр. 10 од 26. јануара 2016. године и извод бр. 12 од 5. августа 2016. године).

 Закључењем уговора између две стране и продајом капитала субјекта приватизације стекли су се услови предвиђени чл. 2. став 1. тач. 25, 26. и 28. Закона о приватизацији ("Службени гласник Републике Србије", бр. 83/2014, 46/2015, 112/2015 и 20/2016 – аутентично тумачење), као и услови предвиђени Закључком Владе Републике Србије 05 бр.023-5096/2015 од 14. маја 2015. године и 05 бр.023-8329/2015 од 6. августа 2015. године.

 Комисија образована на основу решења градоначелника Града Ниша број 4369/2017-01 од 20.12.2017. године извршила је попис новчаних средстава, хартија од вредности, финансијских пласмана, потраживања и обавеза са стањем на дан 31. децембра 2017. године и том приликом утврдила да је Акционарско друштво "Индустрија обуће" Београд на основу уговора о закупу пословног простора број 3899-1/2006-01 користило пословни простор у Нишу, Ул. Обреновићева бр. 124 површине 67,50 м2, у периоду од 22. јануара 2007. до 5. децембра 2011. године и на основу уговора о закупу пословног простора бр. 2369-1/2009-01 користило пословни простор у Ул. цара Душана бр. 26, површине 40,50 м2 у периоду од 14. децембра 2009. године до 30. априла 2014. године те да укупна потраживања Града Ниша по основу закупнине, на дан 31.12.2015. године износе 5.229,942,88 динара.

 У Извештају о извршеном попису новчаних средстава, хартија од вредности, финансијских пласмана, потраживања и обавеза Комисија је на основу наведеног предложила да се обезбеди одлука Скупштине града о отпису дуга са стањем на дан 31.12.2015. године и да служба књиговодства спроведе одлуку.

Чланом 1. предложене одлуке отписује се дуг Акционарског друштва "Индустрија обуће" Београд према Граду Нишу за неизмирена потраживања доспела закључно са 31.12.2015. године, по основу закупа пословног простора у Нишу, Ул. Обреновићева бр. 124 површине 67,50 м2, у периоду од 22. јануара 2007. до 5. децембра 2011. године и у Ул. цара Душана бр. 26, површине 40,50 м2 у периоду од 14. децембра 2009. године до 30. априла 2014. године, у укупном износу главног дуга од 5.229,942,88 динара, као и припадајуће камате и остала споредна давања.

Чланом 2. предложене одлуке прописано је да је Град Ниш сагласан да ће се евентуално друга дуговања Акционарског друштва "Индустрија обуће" Београд према Граду Нишу настала закључно са 31.12.2015. године, која нису обухваћена овом одлуком, а утврде се накнадно, такође отписати.

 Полазећи од наведеног предлаже се Скупштини Града Ниша да, сходно члану 37. став 1. тачка 7) Статута Града Ниша ("Сл. лист Града Ниша", бр.88/200/ и 143/2016) којим је прописано да Скупштина Града Ниша доноси прописе и друге опште акте, донесе ову одлуку у предложеном тексту, како би се испуниле законске обавезе и поступак приватизације овог привредног друштва спровео у планираном року, а у складу са уговором о продаји друштвеног капитала Акционарског друштва „Индустрија обуће“ Београд, закљученим 27. јуна 2016. године, између Министарства привреде Републике Србије и Београдске обуће УНО ДОО Београд.

ГРАДСКА УПРАВА ГРАДА НИША

Секретаријат за финансије

 СЕКРЕТАР

 Данијела Спасовић